b"\n_START_ARTICLE_\nG\xc3\xa9rard Desargues\n_START_SECTION_\n\xc5\xbdivljenje in delo\n_START_PARAGRAPH_\nDesargues je bil arhitekt v Lyonu. Leta 1636 je napisal knjigo o perspektivi. Njegova knji\xc5\xbeica iz leta 1639 z nenavadnim naslovom Prvi osnutek poskusa, ki naj pojasni, kaj se zgodi pri sre\xc4\x8danju sto\xc5\xbeca z ravnino (Brouillon projet d'une atteinte aux evenements des rencontres d'un cone avec un plan) vsebuje v nenavadnem botani\xc4\x8dnem jeziku nekatere osnovne pojme sinteti\xc4\x8dne geometrije, kot na primer to\xc4\x8dke v neskon\xc4\x8dnosti, involucije in polarnosti. Desarguesov izrek o perspektivnih trikotnikih je iz\xc5\xa1el leta 1648. Plodovitost teh zamisli pa se je pokazala \xc5\xa1ele v 19. stoletju z delom Mongeevega u\xc4\x8denca Ponceleta. Desarguesovo delo velja za predhodnika projektivne geometrije, ki so jo zelo razvili Mongeevi u\xc4\x8denci._NEWLINE_Kot arhitekt je Desargues na\xc4\x8drtoval ve\xc4\x8d zasebnih in javnih zgradb v Parizu in Lyonu. Kot in\xc5\xbeenir je skonstruiral sistem za dvig vode, ki ga je namestil blizu Pariza. Temeljil je na tedaj \xc5\xa1e neznanem na\xc4\x8delu epicikloidnega kolesa."